Date: 1510
Issuing place: Tallinn
Country: Viro
Language: saksa
Document type: Yksityiset, Kirjeet

Jhesus. Mynen denst myt vormoghe alles guden wes jck gudes vormach. Weteth leue mester Pawell, dat jck juwer leue sunderges nycht weth tho schryuende besunder jck krech enen breff nu van Abouw van enen de nomet sick Dyryck van Reess, vnde schryft dat he my heft gelth gebracht van juwent weghen vnde beklageth sick des dat gy ene beschuldighen efte he my dath gelth heft gebracht edder nycht vnde dat he gen bewijss van my mede brachte etc. Wan jck ene sege, so wolde jck ene woll kennen, efte he my gelth brachte edder nycht, sus kan jck ene nycht kennen. Jck hebbe jw jn mynen ffor breuen gescreuen wo fele geldes dat jck van juw entfangen hebbe jn dessen ij jaren vnde wath jck juwer leue wedder gesant hebbe. Jtem jnt erste hebbe jck entfangen xl marc, noch entfangen l marc, noch entfangen hundert marc, hebbe gy my mer gesant, dat moge gy weten; jck hebbe nycht mer entfangen. So hebbe jck juwer leue jn mynen ffor breuen gescreuen, dat juw ryst van my vj marc vnde iiij s. all tijt tho guder rekenschop, vnde dot woll vnde scriuet my wat gy dar for hebben willen. Jck hadde jw gerne lange wat gesant, men hyr synt gene schepe van Lubek gekamen, de wat bryngen; dar heft eyn laden schip dyt hele jar gelegen vnde solde hyr wesen; men de anderen stede de mede tho den orlege segelen, de willen ith nycht steden dat se kopfart segelen scholen de wile dat se orlegen. Hijr van Rewell segelden iiij schepe na Lubeck myt kostell guder, myt wasse vnde warck geladen; de heft de konynck wech gekregen, Goth betert; de Lubschen hadden welke Hollander genamen jnt vor jar, jn den siint ock welke Schotten vnde welke andere, vnde weren mede vor de Kaffen gelopen vnde buten vnde parten de; do quam des konynges folck vnder des vnde nemen desse alle fere de rewelschen schepe, Goth betert; do makeden de lubschen rede vnde lepen hen jn Dennemarken myt vj dusent man vnde ij dusent solden j dach edder ij na folgen. Goth geue, dat se moten wat bedryuen. Kan jck welke tydynge wedderffaren, de will jck juw myt den ersten scriuen. Jck sande latesten enen breff by her Mathiess an myns herren gnade; do he quam, do wass he jn Goth vorstoruen, dem Goth gnedich sy. Hebbe gy den breff gelesen, so hebbe gy myne menynge woll vorstan; hebbe gy den breff nycht gelesen, dat scriuet my, so will jck juw noch enen breff scriuen, vnde segget dem werdigen herenn, de nu gekaren is, vnde gy, wan juw dat passet, dat gy hyr enen fulmechtegen willen senden, de myt my tho fullen ende reket van myns heren gnade wegen, denn Got gnedich sy, efte juw guth dünkt. Hans Ber, de js all tyt dar ouer vnde an gewest, de weth jt alder best etc. Fforder sendet noch nycht tho der see warss; de mester Dauijt brochten jn Russlant, de willen hyr ffysken by Gotlande vnde jn Mossvnt aff vnde tho den helen haruest; dat seggen de fangen, de dar vth kamen synt. Dot woll vnde vorgetet myne schuldeners nycht. Jck will vmme juwent willen don wath jck kan vnde mach. Hyr mede syt Gade beualen vnde sunte Hynrick lange sunt. Gescreuen jn Rewell des dynx dages na sunte Maria Magdalena jnt jar xv(c) x. Hans Surpe. Adress: Dem erwerdigenn heren mester Pawell, archedekenn tho Abow, sall desse breff.